बात शुरु होता फरवरी 2007 से, जब भोजपुरिया डॉट कॉम पर एगो 'रोमांटिक सर्वे' नामक प्रतियोगिता आयोजित भइल रहे, जवना में कई लोग आपन आपन राय दिहले रहे। ओही लोगन में से पाँच जाना के लॉटरी द्वारा विजेता घोषित कइल गइल रहे, जवना में से एक नांव रहे डा. आर. के. दुबे (बक्सर) के। भोजपुरिया डॉट कॉम इनका के इनाम भी भेजले रहे, अउर ओकरा बादे ई पहिला बेर हमनी के फोन कइ के धन्यवाद दिहले। ओकरा बाद इनिकर गतिविधि भोजपुरिया डॉट कॉम पे काफी तेजी से बढे लागल, कई गो समाचारन में ई आके आपन प्रतिक्रिया दिहल शुरु कइ दिहलन।
एही बीचे 8 अगस्त 2009 के रवि कांत दुबे हमनी के फोन कइले, आ कहले कि ऊ बराक ओबामा पर अंग्रेजी एगो किताब लिखले बाडन, अउर ऊ दैनिक जागरण के एगो छोट कटिंग देखा के आपन बात प्रमाणित करे के कोशिशो कइलन। चूंकि ई किताब एगो भोजपुरिया क्षेत्र (बक्सर) के लेखक के रहे, ओह से उनका कहला के अनुसार हमनी का आगे आके भोजपुरिया डॉट कॉम पर एगो खबर लगवनी जा, जवना पर आजो 40+ कॉमेंट लागल बा। अगिला दिने ओही खबर के देखा के दुबे जी टाइम्स ऑफ इंडिया अउर कुछ अन्य अखबारन में आपन गुणगान छपवलन। एह घटना के बाद दुबे जी के लागल कि भोजपुरी के दुनिया में आपन नांव चमकावल बहुत आसान बा। हमनी का लगातार हर छोट-बड घटना के खबर बना के ऊ भेजत गइलन, लेकिन तब ले हमनी के उनुकर 'छपास' के बेमारी समझ में आये लागल, अउर हमनी का उनुकर भेजल खबरन के नजरअंदाज कइल शुरु कइ देहनी जा।
दोसरा ओर दुबे जी पर अब छपास के नशा चढे लागल रहे, अउर कुछ राजनेता आ अधिकारी के चरण धइ के ई साल 2010 में शाहाबाद में आयोजित भइल "बैरी महोत्सव" के मंच पर आपन पहुँच बना पावे में सफल हो गइलन। ओहिजे नीतीश कुमार अउर कुछ अन्य लोगन के बराक ओबामा वाला किताब भेंट कइ के ई अपना आप के एगो बडहन साहित्यकार भइला के झाँसा दिहलन, अउर ओकरा परिणामस्वरुप सरकार के गुमराह कइ के, भोजपुरी साहित्य में कवनो योगदान ना भइला के बावजुद भोजपुरी अकादमी के अध्यक्ष बने में सफल हो गइलन। एगो अइसन संस्था, जेकर भोजपुरी साहित्य के उत्थान में एगो गौरवशाली इतिहास रहल बा, ओकर ई दुर्भाग्य ही रहल कि ओकर पहिला गैर-साहित्यिक अध्यक्ष (दुबे) के एकमात्र उद्देश्य अखबार में नाम छपवावल, अउर ओह कटिंग के फेसबुक पे लगावल रहे।
अध्यक्ष जी के संस्था से जुडते साथ, पहिला बेर एह संस्था के आपन वेबसाइट भी बनल, लेकिन अफसोस, ओहिजा भोजपुरी साहित्य के त कवनो जिक्र ना रहे, लेकिन अध्यक्ष जी के निजी घर तक के फोटो आजो ओहिजा देखल जा सकेला। एह वेबसाइट के एगो संस्था के वेबसाइट ना, बलुक एगो व्यक्ति के निजी फोटो एलबम मानल ज्यादा उचित कहाई। जनवरी-फरवरी 2011 में ई संस्था कुछ अउर संस्था का संगे मिल के कुछ कवि सम्मेलन भी करवलस, लेकिन हर जगह फोटो सिर्फ आ सिर्फ अध्यक्ष जी के आवत रहे, अउर अपना संस्था के मंच पर खुद के सम्मानित कराये में त जइसे इनका के महारत हासिल बा। सब कुछ अध्यक्ष जी के हिसाब से एकदम सही चलत रहे, लेकिन मन के कवनो कोना में एगो टीस जरुर रहे कि हमार खबर भोजपुरिया डॉट कॉम पर काहें नइखे लागत। एही बेचैनी में ऊ कई बेर हमनी के फोन कइले, कुछ लोगन से बकायदा सिफारिस भी करवले, अउर हर फोन में अपना आप के भोजपुरिया डॉट कॉम द्वारा इन्ट्रोड्यूस कइल बता के, खबर लगाये खातिर गिडगिडवले, कइ बेर इहो कहले कि "अगर हमरा से कुछ गलती भइल बा, त ओकरा के नजरअंदाज कइल जाव।" एह पुरा घटनाक्रम के टेलीफोन रेकार्डिंग उपलब्ध बा, जवन कि एहिजा सुनल जा सकेला।
कवनो खबर लगावल भा ना लगावल कवनो अखबार, मैगजीन या वेबसाइट के विशेषाधिकार होला, लेकिन दुबे एह बात के स्वीकारे खातिर तैयार ना रहल। ओकरा बाद ई कइ लोगन के हमनी के वेबसाइट के बारे में उल्टा-सीधा बतावल शुरु कइलन, अउर जब इनिकर हताशा चरम पे पहुँच गइल, तब ई फेसबुक पे दू गो लइकी के आईडी बना के हमनी के बारे में दुश्प्रचार शुरु कइलन। ओह आईडी से इस्तेमाल हमनी के छवि पर कीचड उछाले खातिर करे लगलन। जब हमनी के एह बात के पता चलल त हमनी का कुछ साइबर एक्स्पर्ट लोगन के सहयोग से ओह आईडी के इतिहास, आईपी एड्रेस, लोकेशन अउर ई-मेल आईडी के जानकारी निकलवइनी जा, तब पता चलल कि एह सब के पिछे दुबे जी ही बाडन। उनका चेहरा से नकाब हटाये खातिर 8 अप्रैल 2013 के हमनी का एह तथ्य के भोजपुरिया डॉट कॉम पर एगो समाचार के रुप में पोस्ट कइनी जा, जेकरा से बौखला के दुबे भोजपुरिया डॉट कॉम के संचालकन पर रंगदारी अउर मानहानि के एगो झुठा मुकदमा दर्ज करा दिहलन।
एह घटना में सबसे मजेदार बात ई भइल कि उनुका अपना शहर (बक्सर) के कुछ बुद्धिजीवी लोग ना सिर्फ भोजपुरिया डॉट कॉम पर छपल खबर के इस्तेहार का तौर पर ओहिजा बँटवावल, बल्कि एह झुठा मुकदमा का विरोध में स्थानीय लोग धरना पर भी बइठल। एह आदमी के व्यक्तित्व के पता एही बात से चल सकेला कि शायद कवनो आंदोलन के इतिहास में पहिला बेर भाजपा, कांग्रेस, अउर बहुजन समाज पार्टी के लोग अपना पार्टी लाइन से हट के, एक मंच पर, एक सुर में इनिकर विरोध कइल। एही बीचे बक्सर के ही कुछ लोग हमनी से संपर्क कइ के इनिकर व्यक्तिगत चरित्र से जुडल कुछ अइसन प्रमाण पेश कइल, जेकरा के पढला के बाद केहुओ अइसन आदमी से नफरत करे लागी। एही क्रम में हमनी के इनिका उपर लिखल बिहार पुलिस के एगो अनुसंधान अधिकारी के रिपोर्ट मिलल, जवना में इनका के आदतन झुठा मुकदमा करे वाला करार देके, इनिका खिलाफ कार्यवाही करे के अनुशंसा कइल गइल रहे। एकरा अलावा एगो पुलिस महानिरिक्षक (आई जी) के लिखल एगो पत्र भी मिलल, जवना में ऊ इनका पर गुंडा-लोगन से मिली-भगत समेत कई गो गंभीर आरोप लगवले बाडन।
एही खोज के क्रम में हमनी का इनिकर किताब के एगो प्रति पाये में सफल हो गइनी जा, अउर ओकरा बाद पता चलल कि जवना किताब के दिखा के दुबे दुनिया भर में काबिल बनल चल तारे, ऊ वास्तव में इंटरनेट पर उपलब्ध दोसरा लोगन के आलेख चोरा के बनावल गइल बाटे। किताब के हर एक पन्ना, अउर प्रस्तावना तक अक्षर्श: इंटरनेट से कॉपी कइल गइल रहे। हद त तब हो गइल कि एह बारे में लिखला के बाद एगो प्रतिष्ठित अमेरिकी लेखक हमनी से संपर्क क के कानूनी कार्यवाही खातिर मदद मँगलस।
दोसरा ओर दुबे ओह झुठा मुकदमा के बारे में एकाध गो अखबार में छपवा के ओह कटिंग के एगो हथियार का तौर कर हर ओह व्यक्ति के खिलाफ इस्तेमाल करे लगले, जे उनका बारे में कुछूओ लिखल-बोलल चाहत रहे। ई मुकदमा एगो अइसन व्यक्ति से रंगदारी मांगे के रहे, जेकरा से हम आज ले नइखी मिलल, अउर जेकरा के हम त कबो ना फोन कइनी, लेकिन ऊ हर दूसरा-तिसरा दिने आपन 'न्यूज' भोजपुरिया डॉट कॉम पर लगवाये खातिर गिडगिडात रहलन (रेकार्डिंग उपलब्ध बा)। मुकदमा एगो अइसन व्यक्ति के चरित्र हनन के रहे, जेकरा आपराधिक चरित्र के बारे में बिहार के एगो आईजी दस बरिस पहिले लिख चुकल बाडन, अउर जेकर पत्नी तक ओकरा खिलाफ मुकदमा लड चुकल होखे। ओकरा बाद दुबे फेसबुक पर चिल्लाये लगलन कि गिरफ्तार करा देब, जेल भेज देब... आ इहो कहलन कि लोग हाई-कोर्ट दौड रहल बा, अउर ना जाने का का... हम कई दिन ले पुलिस के इंतजार कइनी, केहु ना आइल। हमरा बडा अफसोस भइल कि एह तरह से त एगो लाल-बत्ती लगाये वाला के बेइज्जती हो जाई। हमरा ई लागल कि कहीं अइसन मैसेज ना जाव कि झारखण्ड पुलिस ओतना बडहन व्यक्ति के बात नइखे सुनत। हम बकायदा बिहार पुलिस मुख्यालय गइनी, ओहिजो केहु ना गिरफ्तार कइल, उल्टे दुबे पर सवाल उठे लागल। हमरा लागल कि हो सकेला कि एह रसुखदार व्यक्ति के पहुंच बक्सर से बाहर ना होई - हम उत्साहित होके बक्सर गइनी, एसपी साहब (पुलिस अधीक्षक) से कहनी कि रउआ चाहीं त गिरफ्तार कइ सकेनी, लेकिन एसपी साहबो निराश कइ दिहलन, ओहिजे बक्सर नगर थाना (जहँवा मुकदमा दर्ज भइल रहे) गइनी, ओहिजो पुलिस वाला लोग गिरफ्तार ना कइल।
लेकिन एगो कहावत बा कि पाप के घडा जब भर जाला, त ऊ फूटबे करेला, दुबे का संगे भी इहे भइल। भइल अइसन कि आपन कार्यकाल का अंत में ऊ माननीय राज्यपाल अउर बिहार सरकार के दोबारा झाँसा में लेवे खातिर सरकारी पइसा पर एगो बडहन कार्यक्रम के आयोजन कइलन, ताकि एही बहाने इनिका के दोबारा अध्यक्ष के कुर्सी चाहें ओही तरह के दोसर कवनो मलाईदार पोस्ट मिल सको, ताकि लालबत्ती के रौब बनल रहो। कार्यक्रम त बढिया रहल, लेकिन एगो कहावत बा नू कि - चोर चोरी से जाई, लेकिन हेरा फेरी से ना - त अपना आप के भोजपुरी के भगवान मान के अवार्ड अउर ब्रांड-एम्बेस्डर के नांव पर एगो अइसन बख़ेडा खडा कइले, जवन उनके के लील गइल। हालत अइसन हो गइल कि भोजपुरी साहित्यकारन अउर कलाकारन के त छोडीं, बिहार सरकारो के उनका खिलाफ सामने आके सफाई देवे के पडल।
एह मुद्दा पर विवाद एतना बढल कि बिहार सरकार के शिक्षा विभाग भी इनिकर सच्चाई जान गइल, अउर कार्यकाल खतम भइला के बाद फेसबुक समेत अन्य जगहन से अध्यक्ष जी आपन 'पदनाम' खुदे हटा दिहलन। एकरा संगही खतम भइल भोजपुरी अकादमी के ऊ करिया दौर, जवन कि एह साहित्यिक संस्था के इतिहास में एगो दागदार पन्ना का तौर पर दर्ज हो गइल। भोजपुरी से प्यार करे वाला लोगन के दिल में अब कम से कम एह बात के त तसल्ली जरुर बा कि दुबे जइसन आदमी तिने साल में जहाँ से चलल रहे, ओहिजे वापस पहुँच गइल। इनका उत्थान में भोजपुरिया डॉट कॉम के जवन योगदान रहे, ऊ त रउआ उनका मुँह से सुन चुकल बानी, लेकिन एहिजा ई साफ कइल चाहेब कि इनिकर सच्चाई जनला के बाद इनिका पतन में भी, हर कदम पर, हमनी का निर्णायक भूमिका में रहनी। हमनी का दुआ करब जा कि भविष्य में भोजपुरी के कबो अइसन लोगन से पाला ना पडो, अउर सरकार वइसने लोगन के ओह पद पे बइठाओ, जे ओकर योग्य बा, अउर जेकरा दिल में भोजपुरी बसत होखे।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva